## Pravilnik o početku i završetku nastave i trajanju odmora učenika srednjih škola u školskoj godini 2001./2002.

### NN 19/2001 (9.3.2001.), Pravilnik o početku i završetku nastave i trajanju odmora učenika srednjih škola u školskoj godini 2001./2002.

# MINISTARSTVO PROSVJETE I ŠPORTA

348

Na temelju članka 20., stavka 3. Zakona o srednjem školstvu (»Narodne
novine«, br. 19/92, 26/93, 27/93 i 50/95), ministar prosvjete i športa donosi

## PRAVILNIK

### O POČETKU I ZAVRŠETKU NASTAVE I TRAJANJU ODMORA UČENIKA SREDNJIH ŠKOLA U ŠKOLSKOJ GODINI 2001./2002.

Članak 1.

Ovim pravilnikom propisuje se
početak i završetak nastave, trajanje polugodišta i trajanje učeničkih odmora u
srednjim školama za školsku godinu 2001./2002.

Članak 2.

Nastava počinje 10. rujna
2001. godine, a završava 14. lipnja 2002. godine.

Za učenike iz
Splitsko-dalmatinske županije, Zadarske županije, Šibensko-kninske županije i
Dubrovačko-neretvanske županije nastava počinje 10. rujna 2001., a završava 7.
lipnja 2002.

Za sve učenike završnih
razreda nastava završava 17. svibnja 2002. godine.

Nastava se ustrojava u dva
polugodišta.

Prvo polugodište traje od 10.
rujna do 21. prosinca 2001. godine.

Drugo polugodište traje od 7.
siječnja 2002. do 14. lipnja 2002. odnosno drugo polugodište za učenike iz
Splitsko-dalmatinske, Zadarske, Šibensko-kninske i Dubrovačko-neretvanske županije
traje od 7. siječnja 2002. do 7. lipnja 2002. godine.

Članak 3.

Nastava se organizira i
izvodi u najmanje 35 nastavnih tjedana osim za završne razrede za koje se
nastava organizira i izvodi u najmanje 32 nastavna tjedna.

Ako škola ne ostvari
propisani nastavni plan i program i broj nastavnih tjedana propisan stavkom
prvim ovoga članka, nastavna godina se može produljiti nakon 14. lipnja ili 7.
lipnja odnosno 17. svibnja 2002. za završne razrede, odlukom županijskog ureda
nadležnoga za školstvo odnosno Gradskog ureda za obrazovanje i šport Grada
Zagreba, uz prethodnu suglasnost Ministarstva prosvjete i športa.

Članak 4.

Zimski odmor učenika počinje
22. prosinca 2001. godine i završava 6. siječnja 2002. godine.

Proljetni odmor učenika počinje 25. ožujka, a završava 1. travnja 2002.
godine, za učenike Zadarske, Šibensko-kninske, Splitsko-dalmatinske i Dubrovačko-neretvanske
županije, proljetni odmor počinje 28. ožujka, a završava 1. travnja 2002.
godine.

Ljetni odmor učenika počinje 15. lipnja odnosno 8. lipnja 2002. za učenike
iz Zadarske, Šibensko-kninske, Splitsko-dalmatinske i Dubrovačko-neretvanske županije,
osim za učenike koji polažu razredni, popravni ili završni ispit ili maturu i učenike
koji u to vrijeme imaju praktičnu nastavu ili stručnu praksu, što se utvrđuje
godišnjim planom i programom rada škole.

Iznimno, učenici u dvojnom
sustavu izobrazbe i drugim programima strukovne izobrazbe s praktičnom nastavom
i stručnom praksom mogu imati i drukčiji raspored odmora, s tim da im ukupni
odmor tijekom školske godine ne može biti kraći od 45 radnih dana što se uređuje
ugovorom na osnovi Pravilnika o načinu organiziranja nastave u obrtničkim školama
i praktične nastave u drugim strukovnim školama (»Narodne novine«, br. 18/94) i
Pravilnika o načinu ostvarivanja programa naukovanja i osposobljavanja za
vezane obrte (»Narodne novine«, br. 86/9).

Članak 5.

Godišnjim planom i programom
rada škole utvrđuje se plan i raspored propisanog broja radnih dana potrebnih
za provedbu nastavnog plana i programa te broj, plan i raspored ostalih radnih
dana tijekom školske godine potrebnih za druge odgojno-obrazovne programe škole,
za školske priredbe, natjecanja, dan škole, dan župe, općine i grada te za
izlete, ekskurzije i slično.

Članak 6.

U posebnim okolnostima, koje
nije bilo moguće predvidjeti i planirati godišnjim planom i programom rada škole,
škola može odstupiti od rokova utvrđenih ovim pravilnikom o čemu odlučuje
Ministarstvo prosvjete i športa na zahtjev škole i prijedlog županijskog ureda
nadležnog za školstvo, odnosno Gradskog ureda za obrazovanje i šport Grada
Zagreba.

Članak 7.

Ovaj pravilnik stupa na snagu
osmog dana od dana objave u »Narodnim novinama«.

Klasa: 602-03/01-01/333
Urbroj: 532/1-01-1
Zagreb, 2. ožujka 2001.

Ministar
**dr. sc. Vladimir Strugar**, v. r.

if !supportEmptyParas endif

Pravilnik, NN 19/2001-348